लोगों को सुरक्षा देने में असफल रहे : करजई  
करजई ने कहा कि तालिबान शासन को उखाड़ फेंकने के बाद पिछले 10 वर्ष में उनकी सरकार और नाटो नागरिकों को सुरक्षा देने में असफल रही हैं।
अफगानिस्तान के राष्ट्रपति हामिद करजई ने कहा है कि तालिबान शासन को उखाड़ फेंकने के बाद पिछले 10 वर्ष में उनकी सरकार और उत्तर अटलांटिक संधि संगठन (नाटो) नागरिकों को सुरक्षा देने में असफल रही हैं।   अफगानिस्तान में अमेरिका हमले के 10 वर्ष पूरे होने पर बीबीसी के साथ एक साक्षात्कार में करजई ने पाकिस्तान पर आतंकवादियों की मदद करने का आरोप लगाया। उन्होंने कहा कि पाकिस्तान में आतंकवादियों के जो पनाहगाह हैं उन्हें समाप्त करने की जरूरत है। उन्होंने कहा कि वर्ष 2014 में वह राष्ट्रपति पद से हट जाएंगे और इस दिशा में वह काम कर रहे हैं।  ज्ञात हो कि करजई का यह बयान उस समय आया है जब गठबंधन सेना के एक पूर्व कमांडर ने कहा है कि नाटो सेना अपने लक्ष्यों को हासिल करने में काफी दूर रही है।  अफगानिस्तान में एक दशक तक लड़ाई लड़ने के बाद सेवानिवृत्त हुए जनरल स्टैनले मैकक्रिस्टल ने कहा, "सैनिक दृष्टि से गठबंधन सेना आधे से थोड़ा अधिक लक्ष्य को हासिल करने में सफल रही है और अमेरिका ने जंग की शुरुआत बहुत ही साधारण नजरिए के साथ की थी।"  करजई ने कहा कि नाटो, अमेरिका और हमारे पड़ोसी पाकिस्तान को बहुत पहले ही वर्ष 2002-03 में तालिबान के ठिकानों पर अपना ध्यान केंद्रित करना चाहिए था।